**2022. ÉVI PÁLYÁZATI FELHÍVÁS SPORTSZERVEZETEK ÉS SPORTTEVÉKENYSÉGET FOLYTATÓ CIVIL SZERVEZETEK RÉSZÉRE**

Tiszakécske Város Önkormányzata Képviselő-testületének 158/2022. (VI.30.) számú határozata alapján

Tiszakécske Város Önkormányzatának Képviselő-testülete az önkormányzat által az államháztartáson kívüli források átvételéről és az államháztartáson kívülre nyújtott támogatásokról szóló 14/2020. (VI.29.) önkormányzati rendelet alapján, és a sportról szóló 1/2022. (I.27.) önkormányzati rendelet alapján pályázatot hirdet Tiszakécske város sportéletének fenntartásában és fejlesztésében tevékenységet vállaló sportszervezetek és sporttevékenységet folytató civil szervezetek részére.

Tiszakécske Város Önkormányzatának Képviselő-testülete a Tiszakécskén sporttevékenységet folytató sportszervezetek és sporttevékenységet folytató civil szervezetek számára, pályázati eljárás keretében, elszámolási kötelezettséggel, vissza nem térítendő pénzbeli támogatást nyújthat.

**A pályázat célja:**

Az önkormányzat célja segíteni azon szervezetek munkáját, amelyek Tiszakécske város lakossága számára a rendszeres sportoláshoz szükséges lehetőségek megteremtését, a sport népszerűsítését biztosítják.

**Támogatást nyújtó szervezet:**

Tiszakécske Város Önkormányzata

**Támogatás formája:**

Vissza nem térítendő támogatás, elszámolási kötelezettséggel

**A támogatásra fordítható pénzkeret összesen: 2.074.000 Ft.**

**Pályázók köre – támogatási feltételek:**

A pályázaton részt vehetnek azon sportszervezetek és az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény szerinti civil szervezetek, melyek a következő feltételeknek együttesen megfelelnek:

1. a pályázati felhívás közzétételét megelőzően a bíróságon be volt már jegyezve;
2. átlátható és köztartozásmentes;
3. tiszakécskei székhellyel rendelkezik és tevékenységét főként Tiszakécskén valósítja meg.

**Támogatás felhasználható**

1. szervezet működéséhez szükséges költségek támogatására,
2. a szervezet tevékenységi köréhez kapcsolódó programok, rendezvények költségeinek támogatására,
3. más pályáztató szervezethez benyújtott pályázat önrészének biztosítására.

**A pályázaton nem vehet részt, abból ki van zárva az a szervezet,**

a) akinek lejárt, 60 napon túl meg nem fizetett köztartozása van, a köztartozás megfizetéséig,

b) akinek az Önkormányzattal szemben fennálló lejárt tartozása van, a tartozás megfizetéséig,

c) aki az Önkormányzat által korábban nyújtott támogatással a támogatási szerződésben meghatározott elszámolási határidőig nem számolt el, az elszámolás teljesítéséig,

d) aki csőd-, felszámolási vagy végelszámolási eljárás alatt áll,

e) aki a nemzeti vagyonról szóló 2011. évi CXCVI. törvény 3. § (1) bekezdés 1. pontja szerinti fogalom alapján nem minősül átlátható szervezetnek.

**Pályázat benyújtásának módja és határideje:**

Pályázni a kiírás melléklete szerinti adatlapon és az ahhoz kötelezően csatolandó mellékletek beadásával lehet.

A pályázati adatlap és a hozzá kapcsolódó nyomtatványok letölthetők a [www.tiszakecske.hu](http://www.tiszakecske.hu) honlapról vagy beszerezhetőek a Polgármesteri Hivatal 3. számú irodájában.

A támogatásról a pályázati kiírás 3. függelék szerinti támogatási szerződést kell kötni.

A pályázónak nyilatkoznia kell, hogy a szerződésben foglalt feltételeket elfogadja.

**Pályázat benyújtása:** A pályázatot személyesen vagy postai úton lehet benyújtani egy eredeti példányban. Személyes benyújtás a Polgármesteri Hivatal 3. számú irodájában történhet, mely az átvétel után iktatásra kerül.

**A pályázatok beküldési határideje: 2022. július 12.**

**Helye: Tiszakécskei Polgármesteri Hivatal, 6060 Tiszakécske, Kőrösi u. 2.**

**Az elbírálás határideje: 2022. július 28.**

**Hiánypótlás:**A hiányos, vagy a pályázati felhívásnak nem megfelelő pályázatok esetében hiánypótlásra kerül sor.

**Elbírálás:**A támogatások odaítéléséről Tiszakécske Város Önkormányzatának Képviselő-testülete dönt az Oktatási, Kulturális és Sport Bizottság javaslata alapján.

**Pályázók értesítése:**A döntésről a pályázók írásos értesítést kapnak a döntést követő 8 napon belül.

**Szerződéskötés:** A döntésről szóló értesítőlevelek tartalmazzák a döntést, támogatás esetén a szerződéskötés feltételeit és az aláírás módját, határidejét.

**Támogatás folyósítása:** Egyszeri, vissza nem térítendő, a szerződésben rögzítettek szerint.

**Elszámolás, ellenőrzés:** A támogatás felhasználásának és a beszámolás módjának feltételeit Tiszakécske Város Önkormányzata Képviselő-testületének az önkormányzat által az államháztartáson kívüli források átvételéről és az államháztartáson kívülre nyújtott támogatásokról szóló 14/2020. (VI.29.) önkormányzati rendelete és a támogatási szerződés határozza meg.

A pénzeszköz felhasználásához kapcsolódó számlák, pénzügyi bizonylatok eredeti példányára rá kell vezetni: „…. Ft, a Tiszakécske Város Önkormányzatával kötött …. iktatószámú támogatási szerződés terhére elszámolva”, majd el kell látni a képviselő aláírásával, igazolásának napját rögzítő dátumozással. A számlákat, pénzügyi bizonylatokat ezt követően kell lemásolni, a másolatra „a másolat az eredetivel mindenben megegyezik” szövegrészt kell rávezetni, melyet szintén aláírni, dátumozni és bélyegzővel ellátni szükséges.

**Támogatott szervezet a szerződés teljesítéséről szakmai beszámolót és pénzügyi elszámolást köteles készíteni. A beszámoló és pénzügyi elszámolás benyújtásának határideje: 2023. január 16.**

**A pénzügyi elszámolás keretében benyújtandó bizonylatok 2022. január 1. és 2022. december 31. közötti kiállított és teljesített számlákról szólhatnak.**

A számlamásolatok ellenőrzését a Polgármesteri Hivatal Hatósági és Szervezési Osztálya végzi, a szakmai beszámoló és a pénzügyi elszámolás elfogadásáról Tiszakécske Város Önkormányzatának Képviselő-testülete dönt.

A pályázat kiírójának joga van a pályázat egy részét vagy egészét indokolás nélkül eredménytelennek nyilvánítani.

Tiszakécske, 2022. június 30.

Tiszakécske Város Önkormányzatának

Képviselő-testülete

**Tájékoztató a pályázati folyamat időrendjéről**

1. Pályázati kiírás honlapon történő közzétételének időpontja: 2022. július 1.

2. Pályázatok benyújtásának határideje: 2022. július 12.

3. Hiánypótlás határideje: hiánypótlásra felhívásban meghatározott időpont

4. Döntéshozatal határideje: 2022. július 28.

5. Pályázók kiértesítése: A döntéshozatalt követő 8 napon belül

6. Támogatások folyósítása: a szerződéskötések aláírása után folyamatosan

7. Beszámoló és pénzügyi elszámolás készítésének határideje: 2023. január 16.

8. Beszámoló és elszámolás elfogadása: Képviselő-testület hatásköre.